b'\n_START_ARTICLE_\nAutari\n_START_SECTION_\n\xc5\xbdivljenje\n_START_PARAGRAPH_\nAutari je bil sin langobardskega kralja Klefa. Ko je o\xc4\x8de leta 574 umrl, je langobardsko plemstvo odklonilo imenovanje njegovega naslednika, \xc4\x8demur je sledilo deset let trajajo\xc4\x8de medvladne, znano kot\xc2\xa0\xc2\xbbvladavina vojvod\xc2\xab._NEWLINE_Langobardi so leta 574 in 575 napadli Provanso, ki je bila del Guntramovega merovin\xc5\xa1kega Burgundskega kraljestva. Guntram je s pomo\xc4\x8djo svojega ne\xc4\x8daka, avstrazijskega kralja Hildeberta II., na napad odgovoril z napadom na Italijo. Avstrazijska vojska se je spustila po dolini Adi\xc5\xbee in zavzela Trento. Bizantinski cesar Tiberij II. se za\xc4\x8del pogajati za zavezni\xc5\xa1tvo s Franki, zato so Langobardi v strahu, da jih bodo dobili v precep, leta 584 za kralja izvolili vojvodo Autarija._NEWLINE_Autariju so prepustili Pavio in mu v domeno odstopili polovico svojih vojvodskih posesti. Kralj je celo vladavino pre\xc5\xbeivel v vojnah s Franki, Bizantinci in langobardskimi uporniki. Njegov prvi veliki preskus je bila zadu\xc5\xa1itev upora brescelskega vojvode Droktulfa, ki se je povezal z Rimljani in vladal v Padski ni\xc5\xbeini. Ko ga je izgnal, se je ve\xc4\x8dino zadnjih \xc5\xa1est let vladavine vojskoval z ravenskim eksarhom Smaragdom ali merovin\xc5\xa1kimi kralji._NEWLINE_Gutram in Hildebert nista bila povsem zadovoljna s svojimi voja\xc5\xa1kimi uspehi v Italiji in sta ve\xc4\x8dkrat grozila, da jo bosta ponovno napadla. Dvakrat sta gro\xc5\xbenjo tudi uresni\xc4\x8dila. Njuno prepirljivost so spodbujali spomini na pohode Teodeberta I. v Italijo, pritisk bojevite Hildebertove matere Brunhilde, bizantinski cesar in eksarh in napake, ki jih je v preteklosti naredil Guntram. Leta 588 ju je Autari spretno premagal, leta 590 pa sta stric in ne\xc4\x8dak s svojima vojskama prekora\xc4\x8dila Alpe, eden preko Mont Cenis in drugi preko prelaza Brenner, in napadla Milano in Verono. Franki kljub temu, da se je Autari zaprl v Pavio, niso dosegli velikih uspehov, ker se jim ni mogla pridru\xc5\xbeiti eksarhova vojska. Njihov napad je dokon\xc4\x8dno prekinila epidemija ku\xc5\xbene bolezni._NEWLINE_Autari je v obdobjih, ko se mu niso grozile tuje vojske, \xc5\xa1iril svoje ozemlje na ra\xc4\x8dun Bizantincev. Zavzel je trdnjavo Comacchio in presekal povezavo med Padovo in Raveno. Spoletski vojvoda Faroald je zavzel in temeljito opusto\xc5\xa1il ravensko morsko pristani\xc5\xa1\xc4\x8de Classis, Autari pa je po Apeninskem polotoku prodrl do Reggia in prisegel, da bo osvojil celo Kalabrijo. Njegove prisege ni izpolnil noben langobardski kralj._NEWLINE_15. maja 589 se je poro\xc4\x8dil s Teodelindo, h\xc4\x8derko bavarskega vojvode Garibalda I.. \xc5\xbdena je bila katoli\xc4\x8danka in je imela zato velik vpliv na Langobarde. Ko je Autari umrl, morda zato, ker so ga zastrupili, so za njegovega naslednika izvolili torinskega vojvodo Agilulfa, ki se je nato poro\xc4\x8dil z Autarijevo vdovo Teodelindo.'